De Jager se DNS onder slagoffer se naels | Maroela Media
Johannes Christiaan de Jager (48) . Foto: SAPA
Majoor Ulrich Koenze, 'n forensiese kenner, het getuig dat De Jager se DNS onder die vermoorde prostituut, Hiltina Alexander se naels gevind is, nadat sy in Mei 2008 vermoor is.
De Jager het onskuldig gepleit op aanklag van verkragting en moord op Alexander (18), en die moord op Charmaine Mare (16) van Mpumalanga. Die moorde is in Januarie verlede jaar gepleeg.
Koenze het gesê hy het die uitslag van Alexander se geknipte naels, die monster wat onder haar naels geneem is en bloedmonsters van De Jager en Alexander analiseer. Hy het gesê dat forensiese uitslae bewys dat die beskuldigde se DNS aan Alexander gevind is.
Mare het haar vriendin in Kaapstad besoek toe sy vermoor is. De Jager was in 'n verhouding met die vriendin se ma. Die vriendin, haar ma en De Jager se seun was op 'n bootreis toe Mare se beweerde ongeluk plaasgevind het. De Jager het verlede jaar tydens sy pleitverduideliking aangevoer Mare se dood was 'n ongeluk en dat hy haar nie vermoor het nie.
Hy het gesê die ongeluk het op Vrydag, 11 Januarie plaasgevind. Hy het gesê Mare het op 'n badkamermatjie gegly, haar kop teen die bad getref, en nie weer bygekom nie. Hy het destyds gesê hy was bang en paniekerig, daarom het hy besluit om haar liggaam in 'n drein buite die huis te stort.
Hy het erken dat hy haar onderbene en voorarms afgesny het sodat sy in die drein kon pas. Hy het ook skuldig gepleit op die aanklag dat hy haar liggaam die Sondag na 'n veld in Kraaifontein geneem het, waar hy dit aan die brand gesteek het.